
Text rozhodnutia
Súd: Krajský súd Bratislava Spisová značka: 5S/13/2014 Identifikačné číslo súdneho spisu: 1014200101 Dátum vydania rozhodnutia: 06. 05. 2014 Meno a priezvisko sudcu, VSÚ: JUDr. Viera Šebestová ECLI: ECLI:SK:KSBA:2014:1014200101.1 Uznesenie Krajský súd v Bratislave v právnej veci žalobcu: V. L., G. XXXX/X, L., zastúpený: JUDr. Pavol Haško, advokát, sídlom Košická 52, 821 08 Bratislava, proti žalovanému: Úrad práce, sociálnych vecí a rodiny Pezinok, Úsek sociálnych vecí a rodiny, pracovisko Senec, Kysucká 14, 903 01 Senec, o preskúmanie zákonnosti rozhodnutia žalovaného č. 7324/2012-PHN/3 zo dňa 21.11.2012, takto r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Podaním doručeným Okresnému súdu Bratislava III dňa 29.11.2013 sa žalobca domáhal „určenia nezákonnosti“ rozhodnutia Úradu práce, sociálnych vecí a rodiny Pezinok, Úsek sociálnych vecí a rodiny, pracovisko Senec č. 7324/2012-PHN/3 zo dňa 21.11.2012. Okresný súd Bratislava III žalobu posúdil podľa obsahu ako žalobu na preskúmanie zákonnosti rozhodnutia žalovaného podľa druhej hlavy piatej časti O.s.p. a preto vec postúpil tunajšiemu súdu uznesením č.k. 32S 7/2013-11 zo dňa 10.12.2013, ako vecne a miestne príslušnému. Z administratívneho spisu súd zistil, že proti prvostupňovému rozhodnutiu Úradu práce, sociálnych vecí a rodiny Pezinok, Úsek sociálnych vecí a rodiny, pracovisko Senec č. 7324/2012-PHN/3 zo dňa 21.11.2012 bolo prípustné odvolanie v lehote do 15 dní odo dňa doručenia rozhodnutia. Žalobcovi bolo napadnuté rozhodnutie doručené dňa 17.12.2012, pričom žalobca proti nemu odvolanie v zákonnej lehote nepodal, preto toto nadobudlo právoplatnosť dňa 02.01.2013. Podľa § 247 ods. 1 O.s.p. podľa ustanovení piatej časti druhej hlavy O.s.p. (rozhodovanie o žalobách proti rozhodnutiam a postupom správnych orgánov) sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Podľa § 247 ods. 2 O.s.p. pri rozhodnutí správneho orgánu vydaného v správnom konaní je predpokladom postupu podľa tejto hlavy, aby išlo o rozhodnutie, ktoré po vyčerpaní riadnych opravných prostriedkov, ktoré sa preň pripúšťajú, nadobudlo právoplatnosť. Podľa § 249 ods. 2 O.s.p. žaloba musí okrem všeobecných náležitostí podania obsahovať označenie rozhodnutia a postupu správneho orgánu, ktoré napadá, vyjadrenie, v akom rozsahu sa toto rozhodnutie a postup napadá, uvedenie dôvodov, v čom žalobca vidí nezákonnosť rozhodnutia a postupu správneho orgánu, a aký konečný návrh robí. Podľa § 250b ods. 1 O.s.p. žaloba sa musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zameškanie lehoty nemožno odpustiť. Podľa § 43 ods. 1 O.s.p. sudca alebo poverený zamestnanec súdu uznesením vyzve účastníka, aby nesprávne, neúplné alebo nezrozumiteľné podanie doplnil alebo opravil v lehote, ktorú určí, ktorá nemôže byť kratšia ako desať dní. V uznesení uvedie, ako treba opravu alebo doplnenie vykonať. Ak ide o podanie, ktoré by mohlo byť podľa svojho obsahu návrhom na začatie konania, odošle súd uznesenie do 60 dní od doručenia takéhoto podania. Podľa § 250d ods. 3 O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť ( § 250h ods. 2). Odvolanie proti uzneseniu je prípustné. Konanie v správnom súdnictve je potrebné považovať za prostriedok ultima ratio, t.j. ochrana práv a oprávnených záujmov účastníkov správnych vzťahov nastupuje až po zlyhaní všetkých zákonných prostriedkov nápravy v rámci správneho konania. Stále je platná zásada rímskeho práva „vigilantibus iura scripta sunt", t.j. „práva patria bdelým", teda tým, ktorí sa aktívne zaujímajú o ochranu a výkon svojich práv a ktorí svoje procesné oprávnenia uplatňujú včas a s dostatočnou starostlivosťou a predvídavosťou. Správny súd nesmie nahrádzať odvolací správny orgán a ako je zrejmé z ustanovenia § 247 ods. 2 O.s.p., v správnom súdnictve je preskúmateľné podľa druhej hlavy piatej časti O.s.p. len také rozhodnutie, ktoré po vyčerpaní riadnych opravných prostriedkov, ktoré sa preň pripúšťajú, nadobudlo právoplatnosť. Napadnuté rozhodnutie žalovaného nadobudlo právoplatnosť dňa 02.01.2013 bez ďalšieho konania o opravnom prostriedku proti nemu, keďže žalobca nevyužil svoje zákonné právo a odvolanie nepodal. Súd tiež poukazuje na dvojmesačnú lehotu podľa ust. § 250b O.s.p., ktorá v tomto prípade takisto nebola dodržaná. Z dôvodu, že žaloba bola podaná proti rozhodnutiu, ktoré nemôže byť predmetom preskúmania súdom, teda proti prvostupňovému rozhodnutiu správneho orgánu, ktoré nadobudlo právoplatnosť bez vyčerpania možnosti opravných prostriedkov, a tiež z dôvodu, že žaloba bola podaná po uplynutí zákonnej dvojmesačnej lehoty zastavil tunajší súd s poukazom na § 250d ods. 3 O.s.p. konanie vo veci. Postup podľa ustanovenia § 43 ods. 1 O.s.p. súd nevyužil, keďže ním nie je možné dosiahnuť odstránenie vady konania, a to, že žalobca napáda rozhodnutie, ktoré nie je možné v konaní podľa druhej hlavy piatej časti O.s.p. preskúmať. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3:0. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

